《玉蝴蝶 梨花》
清代·江瑛

一片粉痕初吐，摇烟弄雪，掩映银屏。洗净红妆，素蕊和露盈盈。

似飞琼、霓裳乍换，傍玉楼、无限娉婷。念曾经、旧家寒食，门掩轻阴。

关情。溶溶院落，沉沉淡月，几度消凝。转眼东风，一枝带雨又残春。

谩记省、珠房梦醒，倚新愁、芳泪纷纷。向黄昏。长笛凄凉，吹断香云。

作者简介：江瑛，字蕊珊，甘泉人，解元江璧妹，汪阶符室。